KIRJALLINEN KYSYMYS E-2836/02 esittäjä(t): Jorge Hernández Mollar (PPE-DE) komissiolle. EU:n patenttia koskeva uusi sääntely.



Virallinen lehti nro 192 E , 14/08/2003 s. 0078 - 0079



KIRJALLINEN KYSYMYS E-2836/02 esittäjä(t): Jorge Hernández Mollar (PPE-DE) komissiolle (9. lokakuuta 2002) Aihe: EU:n patenttia koskeva uusi sääntely Kansanomaisen espanjalaisen sanomuksen mukaan keksiminen on itkemistä. Sanonta pitää täysin paikkansa, jos tarkastellaan tilannetta, jossa tällä hetkellä elävät sellaiset yhteisön kansalaiset, jotka ovat aikoneet keksiä jonkinlaisen teknisen tai muuntyyppisen laitteen. Olen varma, että komissio on samaa mieltä siitä, että keksijöitä ei voi jättää yhteisössä jatkuvasti oman onnensa nojaan ilman avustuksia ja merkittävää ulkoista tukea. Siksi on loogista tiedustella, mikä on komission ehdotusten tämänhetkinen tila, jotta keksijän tointa harjoittavat yhteisön kansalaiset pääsevät ulos hämärästä kuilusta, johon välinpitämättömyys ja lainsäädännölliset laiminlyönnit ovat heidät ajaneet. Milloin komission arvion mukaan voidaan alkaa toteuttaa todellista ja tehokasta keksijöiden tukemista edistävää unionin politiikkaa, jolla yritettäisiin yhteistuumin edistää unionissa teknistä tai muuntyyppistä kilpailukykyä, jotta se ei maailmanlaajuisesti heikkenisi, ja lopettaa käsittämätön, suuriin kilpailijoihin verrattuna hyljeksivä ja huomiotta jättävä tilanne, jossa keksijät elävät? Frits Bolkesteinin komission puolesta antama vastaus (5. marraskuuta 2002) Arvoisa parlamentin jäsen puuttuu erittäin tärkeään asiaan. Riippumatta siitä, mitä muita toimenpiteitä keksijöiden tukemiseksi unionissa toteutetaan, heidän tilanteensa ei ole täysin tyydyttävä ennen kuin todellinen yhteisöpatentti on otettu käyttöön. Koko yhteisössä voimassaoleva kohtuullisen hintainen patentti, jonka hankkiminen olisi yksinkertaista ja joka tarjoaisi tietyntasoisen oikeusvarmuuden, edistäisi epäilemättä myös Euroopan teollisuuden kilpailukykyä. On sen vuoksi erittäin valitettavaa, että yli kaksi vuotta sen jälkeen, kun komissio esitti ehdotuksen asetukseksi yhteisöpatentista (1. elokuuta 2000), neuvostossa käydyt keskustelut eivät ole vielä johtaneet edes yhteiseen lähestymistapaan yhteisöpatentin pääpiirteiden osalta. Komissio on työskennellyt lakkaamatta neuvottelujen helpottamiseksi neuvostossa, viimeksi esittämällä valmisteluasiakirjan suunnitellusta yhteisöpatenttia koskevasta toimivallasta (30. elokuuta 2002). Marraskuussa 2002 kokoontuvan kilpailukykyneuvoston on nyt päätettävä kannastaan tärkeimmistä asiaan liittyvistä kysymyksistä, jotta yksityiskohtainen työ yhteisöpatentin perustamiseksi voisi jatkua. On muistettava, että komission lähestymistavan mukaan sen lisäksi, että neuvoston on hyväksyttävä yhteisöpatenttia koskeva asetus, on myös tarkistettava Euroopan patenttisopimusta yhteisöpatentin sisällyttämiseksi siihen ja vahvistettava yhteisöpatenttia koskeva toimivalta yksityisten osapuolten välisten yhteisöpatentin voimassaoloa ja rikkomuksia koskevien riitojen käsittelemiseksi. Lisäksi on suunniteltu useita jatkuvia toimintoja eurooppalaisten keksijöiden ja innovaatiotoiminnan tukemiseksi, esim. IPR-neuvontapiste(1) sekä Gate2Growth-aloite(2). Osana yhteisön tutkimuksen ja kehityksen kuudetta puiteohjelmaa yhteisön rahoittamia hankkeita koskevia sääntöjä on kehitetty, jotta voitaisiin paremmin edistää tiedon ja innovaatioiden hallintaa ja osoittaa vastaa taloudellista tukea. (1) http://www.ipr-helpdesk.org. (2) http://www.gate2growth.com.